หวยออนไลน์เสก หวย(หุ้น)LOXLEY..!
แค่มีข่าวเกี่ยวกับหวยออนไลน์...หุ้นบริษัท ล็อกซเล่ย์ จำกัด (มหาชน) หรือ LOXLEY จะวิ่งคึกเป็นม้าศึกทุกครั้ง...จากนั้นราคาก็จะร่วงโรยราไปภายในระยะเวลาไม่นาน
26 มิ.ย. 2562

สำนักข่าวรัชดา
แค่มีข่าวเกี่ยวกับหวยออนไลน์…หุ้นบริษัท ล็อกซเล่ย์ จำกัด (มหาชน) หรือ LOXLEY จะวิ่งคึกเป็นม้าศึกทุกครั้ง…จากนั้นราคาก็จะร่วงโรยราไปภายในระยะเวลาไม่นาน
เรียกว่าสูงสุดคืนสู่สามัญ…
กลายเป็นวงจรของหุ้น LOXLEY ที่เห็นได้เป็นระยะ ๆ ในช่วงหลายปีที่ผ่านมา
ล่าสุดเมื่อวันจันทร์ที่ 25 มิ.ย.ที่ผ่านมา ราคาพุ่งขึ้นไปปิดตลาดที่ระดับ 2.22 บาท บวกไป 0.16 บาท หรือปรับเพิ่มขึ้น 7.77% ด้วยมูลค่าซื้อขายสูงถึง 122.96 ล้านบาท
เพียงแค่มีข่าวว่า สำนักงานสลากกินแบ่งรัฐบาลอยู่ระหว่างการพิจารณาออกหวยรูปแบบใหม่ หรือหวยออนไลน์ 2 ตัว 3 ตัว และล็อตโต้
คาดจะได้ข้อสรุปปลายเดือน ก.ค.นี้
ก็ทำให้บรรดาคอหวยหุ้น LOXLEY เกิดอาการดี๊ด๊าเกินเหตุ…พุ่งเข้าใส่กันแบบไม่ยั้ง
ที่จริงเรื่องหวยออนไลน์ ถือเป็นมหากาพย์ที่ยืดเยื้อมากว่า 1 ทศวรรษ…
เริ่มจากบริษัท ล็อกซ์เล่ย์ จีเทค เทคโนโลยี จำกัด ในเครือ LOXLEY ยื่นฟ้องเรียกร้องให้สำนักงานสลากฯ ดำเนินโครงการจำหน่ายสลากออนไลน์ตามข้อตกลงในสัญญา พร้อมเรียกร้องค่าเสียหาย 6,000 ล้านบาท (ลงนามสัญญาโครงการจำหน่ายหวยออนไลน์ เมื่อ 29 ก.ค. 2548) แต่โครงการดังกล่าวล่าช้าและล้มเลิกไป ทำให้ LOXLEY ยื่นฟ้องต่อศาลปกครองในปี 2554
จนเมื่อปลายเดือนมิ.ย. 2561 ศาลปกครองกลาง มีคำพิพากษาให้สำนักงานสลากฯ ชดเชยค่าเสียหายให้กับ LOXLEY เป็นเงิน 945.65 ล้านบาท และดอกเบี้ย 7.5% ต่อปี นับจาก 7 เม.ย. 2554 จนกว่าจะจ่ายเสร็จ หรือประมาณ 1,400 ล้านบาท
แต่…LOXLEY ได้ยื่นอุทธรณ์ขอให้ศาลปกครองสูงสุดพิจารณาและพิพากษาให้สำนักงานสลากฯ ปฏิบัติตามสัญญา ให้บริษัทดำเนินการโครงการหวยออนไลน์ต่อ และจ่ายค่าเสียหายจากความล่าช้าของโครงการ แต่หากสำนักงานสลากฯไม่ปฏิบัติตามสัญญา ก็ขอให้ศาลสั่งยกเลิกสัญญากับกองสลากฯ และให้จ่ายชดเชยประมาณ 3,000 ล้านบาท พร้อมดอกเบี้ย
ก็ต้องลุ้นกันว่า ศาลปกครองสูงสุดจะมีคำพิพากษาเป็นเช่นไร…
ที่จริงใจลึก ๆ เชื่อว่า  LOXLEY ไม่ได้แค่อยากได้เงินชดเชย
แต่…อยากทำหวยออนไลน์ต่อ ภายใต้พ.ร.บ.สลากกินแบ่งรัฐบาล (ฉบับแก้ไข) ที่มีเนื้อหาเปิดกว้างให้ออกหวยรูปแบบใหม่ ทั้งหวย 2 ตัว 3 ตัว หรือ 4 ตัว 5 ตัว รวมถึงการออกล็อตโต้ มากกว่า
ซึ่งถ้าดูจากวิถีชีวิตคนไทยที่ชื่นชอบการเสี่ยงโชคแล้ว…หวยออนไลน์คงทำเงินให้  LOXLEY มหาศาล
จึงทำให้ LOXLEY มีความหวังขึ้นมาอีกครั้ง…
ล่าสุดวานนี้ (26 มิ.ย.) ราคาหุ้น LOXLEY กลับมาวิ่งร้อนแรงอีกครั้ง ราคาพุ่งพรวดเปิดที่ 2.26 บาท ระหว่างวันมีการซื้อขายกันอย่างคึกคัก ราคาวิ่งอย่างต่อเนื่อง ทำจุดสูงสุดของวันที่ 2.40 บาท และราคาต่ำสุดของวันที่ 2.26 บาท ก่อนมาปิดตลาดที่ 2.28 บาท ปรับเพิ่มขึ้น 0.10 บาท หรือคิดเป็นเพิ่มขึ้น 4.59% เมื่อเทียบกับราคาปิดก่อนหน้า
หลังมีสัญญาณไฟเขียวจากพล.อ.ประยุทธ์ จันทร์โอชา นายกรัฐมนตรี ที่ระบุว่า “ในอดีตทำหวยออนไลน์มันผิด เพราะฝ่าฝืนกฎหมาย…แต่วันนี้มันมีกฎหมายรองรับแล้ว”
ก็ฟันธงได้เลยว่า หวยออนไลน์มาแน่ ๆ เพียงแต่จะเป็นรูปแบบไหนก็เท่านั้น
แต่ที่แน่ ๆ ราคาหุ้น LOXLEY วิ่งรับข่าวหวยออนไลน์ไปไกลแล้ว โดยไม่ได้สนปัจจัยพื้นฐานอื่น ๆ เลย
ยังไงก็เผื่อใจกันไว้บ้างนะ…
เผื่อไม่เป็นอย่างที่คิด…จะได้ไม่เจ็บตัวกันมากนัก
เดียวจะหาว่าไม่เตือน…
…อิ อิ อิ…